Iceland Seafood leggur aukna áherslu á Austur-Asíu í markaðsstarfsemi . „ Á boðstólum á Japansmarkaði er bæði norskur og japanskur makríll . Ég held að það sé líka markaður fyrir íslenskan makríl . Það er bara spurning hvernig fiskurinn er unninn í Japan og markaðssettur og seldur inn á matvöruverslanir . Sóknarfærin liggja aðallega í því að markaðssetja betur íslenskar vörur í Japan og kynna þær betur fyrir neytendum þannig að þeir viti hvaðan þær koma , “ segir Eyþór Eyjólfsson framkvæmdastjóri J. Trading Inc. í Japan í samtali við Fiskifréttir . Iceland Seafood og J. Trading hafa hafið samstarf um sölu á íslenskum sjávarafurðum á markaði í Austur-Asíu og er stærsta verkefnið að leita að nýjum mörkuðum fyrir makríl eftir að Rússlandsmarkaður lokaðist . Hingað til hefur sáralítið af íslenskum makríl farið til Japans eða annarra Austur-Asíulanda . Japanir borga hæsta verðið fyrir makríl en þeir vilja líka fá hann af mestu gæðum . Íslenski makríllinn er veiddur á sumrin þegar hann gengur á Íslandsmið og því lakara hráefni en makríll veiddur seinna á árinu .